**Kimberly Ann Hart** on kuvitteellinen henkilö Power Rangers -universumissa. Hänet muistetaan parhaiten alkuperäisenä vaaleanpunaisena rangerina ja vaaleanpunaisena ninjarangerina ensimmäisessä Power Rangers -sarjassa *Mighty Morphin Power Rangers*. Kimberly vietti rangerina kolme vuotta kunnes lopulta luovutti voimansa Zordonin uudelle suojatille Katherine Hillardille. Häntä näytteli Amy Jo Johnson.

Hahmon historia
---------------

### *Mighty Morphin Power Rangers*

Kimberly oli taitava telinevoimistelija kuvitteellisessa Angel Groven kaupungissa Kaliforniassa, joka kävi Angel Groven lukiota. Kun viisas ja hyväntahtoinen tietäjä Zordon havaitsi vuosituhansia sitten vangitsemansa avaruusnoita Rita Repulsan karanneen hän valitsi Kimberlyn yhdessä Jason Lee Scottin, Zack Taylorin, Billy Cranstonin ja Trini Kwanin kanssa suojelemaan maailmaa. Zordon antoi viisikolle voimakolikot, joiden avulla he pystyivät muuttumaan Power Rangereiksi. Zordon antoi heille myös Dinozordit, jotka yhdistämällä he pystyivät muodostamaan Megazordin ja taistelemaan sen avulla Ritan suurentamia hirviöitä vastaan. Kimberlystä tuli **Vaaleanpunainen Power Ranger**, joka sai ohjattavakseen Lentolisko Dinozordin. Hänellä oli henkilökohtaisena aseenaan voimajousi. Sarjan alussa Kimberly oli tyypillinen kaupunkilaistyttö, joka välitti ulkonäöstään ehkä liiankin paljon. Sarjan kuluessa hänestä kehittyi syvällinen ja hyväsydäminen ihminen. Syynä käytöksen muuttumiseen saattoi olla, kun kerran Billy ja Kimberly vaihtoivat vahingossa aivoja keskenään ja toisella kerralla he muuttuivat kovanaamoiksi juotuaan Baboon valmistamaa taikajuomaa.

Kimberly oli taitava voimistelija ja hänet nähtiinkin usein harjoittelemassa telinevoimistelua. Hän käytti taitojaan myös taisteluissa Ritan joukkoja vastaan. Hänen taistelutyylinsä yhdisteli voimisteluliikkeitä kyynärpäillä ja jaloilla tehtyjen iskujen kanssa. Hän käytti ympäristöä ponnahduslautana iskuilleen ja välillä, jos hirviöillä oli jokin selkeä heikkous oli hirviöiden tuhoaminen täysin hänen vastuullaan. Tällaisia hirviöitä olivat muun muassa Snizard ja Terror Toad. Kimberly piti myös tanssitunteja Angel Groven nuorisokeskuksella. Hänen tunneillaan kävi välillä kuuro tyttö Melissa, jonka kanssa Kimberly pystyi sujuvasti kommunikoimaan viittomakielellä. Kimberly oli taitava useilla eri osa-alueilla. Hän suunnitteli ja valmisti kerran kukkalavan Angel Groven paraatia varten, hänen sanottiin olleen loistava huutosakin johtaja yläasteella ja hän osasi myös laulaa ja soittaa kitaraa.

Kimberlyn läheisin ystävä oli Trini Kwan, jonka kanssa hän yritti suojella ympäristöä tuomalla sen epäkohtia esiin ja toimi kerran "isosiskoina" pienelle vallattomalle tytölle Marialle. Kun Kimberly aloitti myöhemmin puutarhanhoitokerhon, joka ei ollut kuitenkaan yhtä suosittu kuin Trinin lentopallokerho sai Lord Zedd loitsun avulla Kimberlyn vihaamaan ystäväänsä. Kimberly kuitenkin vapautui loitsusta, jonka jälkeen Kimberly ja Trini yhdessä tuhosivat Zeddin Bloom of Doom nimisen hirviön ja vannoivat olevansa elinikäisiä ystäviä. Kun Trini valittiin osallistumaan maailmanrauhankokoukseen Sveitsissä Kimberlystä tuli läheinen myös Trinin korvanneen Aisha Campbellin kanssa. He viettivät päivittäin aikaa yhdessä muun muassa ostoksia tehden.

Kimberly ihastui heti ensisilmäyksellä Angel Groveen muuttaneeseen Tommy Oliveriin ja oli silminnähden pettynyt, kun Tommyn käytös häntä kohtaan muuttui kylmäksi ja piikitteleväksi. Hän ei tiennyt vielä silloin, että Tommy oli Ritan lumouksen alaisena hänen pahana vihreänä rangerinaan. Kun Tommy vapautui Rita Repulsan pahasta loitsusta alkoi Tommyn ja Kimberlyn välinen suhde hitaasti kehittyä. Tommy muun muassa korjasi Kimberlyn kukkalavan paraatia varten, jonka savisoturit olivat rikkoneet. Kaksikon ensisuudelma nähtiin, kun Tommy oli menettänyt vihreän rangerin voimansa ja aikoi kysyä Kimberlyä parikseen tuleviin tanssiaisiin. Skull, joka oli kovanaama Angel Groven lukiossa, oli myös ihastunut Kimberlyyn. Kimberly torjui hänen lähentelynsä aina kunnes aloitti seurustelun Tommyn kanssa. Skullilla oli vielä parikin vuotta myöhemmin tunteita Kimberlyä kohtaan, kun Kimberly ei voinut rakkaustaian alaisena vastustaa häntä. Kun loitsu murtui Kimberly pyysi käytöstään anteeksi Skullilta ja kertoi hänelle heidän kahden olevan kuitenkin ystäviä ja pyysi häntä myös tanssimaan.

Sarjan toisella tuotantokaudella Kimberly ohjasi Firebird Thunderzordia. Kun Tommy menetti lopullisesti vihreän rangerin voimansa ja oli poissa Angel Grovesta, Kimberly ikävöi häntä usein. Kerran Lord Zedd kaappasi Kimberlyn tehdäkseen hänestä oman kuningattarensa, mutta muut rangerit pelastivat hänet. Myöhemmin Kimberly kirjaimellisesti pyörtyi onnesta, kun näki Tommyn olevan uusi valkoinen ranger. He jatkoivat suhdettaan ja kävivät usein ulkona yhdessä.

Lord Zedd koetteli usein Tommyn ja Kimberlyn välistä suhdetta, kuten myös Kimberlyn ja Aishan välistä suhdetta,, mutta laihoin tuloksin. Tommyn ja Kimberlyn välit kylmenivät hetkeksi, kun he molemmat hakivat Angel Groven lukion oppilaskunnan puheenjohtajan virkaan. Tommy kuitenkin luopui myöhemmin kisasta ja testamenttasi äänensä Kimberlyn hyväksi. Kimberly joutui usein eroon muusta ryhmästä ja vaaroille alttiiksi, mutta selvisi kuitenkin aina vastoinkäymisistään. Kimberly joutui muun muassa laskeutumaan setänsä lentokoneella, pakenemaan Samurai Fan Manilta ja Lord Zeddiltä. Hänen täytyi myös värvätä rangereiden isoisoisovanhemmat Maan ensimmäisiksi Power Rangereiksi, kun hän joutui aika-aukon kautta vuoden 1880 Angel Groveen.

Kolmannen tuotantokauden alussa Kimberly pysyi flunssan johdosta Maassa sillä välin, kun muut rangerit vierailivat Edenoi-planeetalla auttamassa Dexiä, joka tunnettiin myös nimellä Masked Rider. Kimberly joutui kuitenkin taistelemaan yksin Repellator nimistä hirviötä vastaan flunssastaan huolimatta. Kun Rito Revolto tuhosi rangereiden Thunderzordit ja voimat täytyi Kimberlyn ja muiden rangereiden matkustaa Toivottomuuden aavikolle etsimään Ninjoria. Ninjor teki Kimberlystä **Vaaleanpunaisen Ninjarangerin**, jolla oli hallussaan kurjen voimat. Kimberly ohjasi uutena zordinaan Crane Ninjazordia. Vähän myöhemmin Kimberly muutti asumaan Aishan perheen luo, kun hänen äitinsä meni kihloihin ranskalaisen taidemaalarin kanssa ja muutti Ranskaan. Zedd loi Artistmole nimisen hirviön Kimberlyn isäpuolta koskeneista painajaisista, jonka jälkeen Kimberlyn täytyi pelastaa ystävänsä voittamalla hirviö taistelussa. Kimberly oli surullinen oltuaan siinä käsityksessä, että hänen äitinsä ei ehtisi jouluksi kotiin Ranskasta. Hänen äitinsä kuitenkin saapui jouluksi Yhdysvaltoihin.

Kolmannen tuotantokauden puolivälissä Amy Jo Johnson pyysi, että Kimberly kirjoitettaisiin ulos sarjasta, koska hän halusi kohdata uusia haasteita näyttelijänurallaan. Hänen pyyntöönsä suostuttiin ja hänen hahmonsa kirjoitettiin ulos kymmenen seuraavan jakson aikana, joissa keskityttiin hänen hahmoonsa Kimberlyyn. Sarjassa Kimberly ja Aisha adoptoivat valkoisen kulkukissan, jota he kutsuivat nimellä P.C. Kissa oli todellisuudessa Ritan lumouksen alaisena ollut Katherine Hillard, joka oli saanut tehtäväkseen vakoilla rangereiden arkea. Katherine, joka oli myös kateellinen Kimberlyn ja Tommyn suhteesta, varasti vähän myöhemmin Kimberlyn ninjakolikon. Ninjakolikon oltua pahoissa käsissä Kimberly meni todella heikkoon kuntoon. Lord Zedd kaappasi Kimberlyn ja piti häntä panttivankinaan kiristääkseen rangereita. Rangerit kuitenkin saivat Kimberlyn vapaaksi ja Zordon onnistui katkaisemaan Kimberlyn yhteyden morphiointihilaan, jonka jälkeen hän sai voimansa muilta rangereilta. Tommy lohdutti Kimberlyä, kuten Kimberly oli aiemmin lohduttanut Tommyä hieman vastaavassa tilanteessa.

Kimberly tapasi kansainvälisestikin arvostetun telinevoimistelun ammattilaisvalmentaja Gunther Schmidtin. Gunther tarjosi Kimberlylle mahdollisuutta harjoitella hänen valmennuksessaan kansainvälisten kilpailujen karsintaa varten. Sen seurauksena Kimberlyltä ei löytynyt enää aikaa täyttää hänen velvollisuuksiaan rangerina. Rita ja Zedd hyökkäsivät useissa eri paikoissa samaan aikaan, joten rangereiden oli jakauduttava pienempiin ryhmiin. Rangerit eivät pärjänneet ylivoimaa vastaan, joten Kimberlyn oli pakko keskeyttää harjoittelunsa ja auttaa ystäviään. Kimberly joutui kiireidensä takia harjoittelemaan yötä päivää ja hän lopulta pyörtyi silkasta väsymyksestä. Tilanne kuitenkin vapautti Katherinen Ritan lumouksesta, jonka jälkeen hän soitti Kimberlylle ambulanssin ja kannusti Kimberlyä jatkamaan telinevoimistelun parissa. Katherine onnistui myös hankkimaan Kimberlyn ninjakolikon takaisin. Myöhemmin Kimberly voitti kansainvälisten kilpailujen karsinnan ja Gunther Schmidt tarjosi hänelle mahdollisuutta harjoitella hänen valmennuksessaan Floridassa suuria kansainvälisiä kilpailuja varten. Ystävät kannustivat Kimberlyä suostumaan hänelle annettuun mahdollisuuteen. Kimberly suostui ja luovutti vaaleanpunaisen rangerin voimansa Katherinelle.

### *Power Rangers Zeo*

Kimberly mainittiin sarjassa *Power Rangers Zeo* jaksoissa "There's No Business Like Snow Business, Osa 1-3", kun Tommy sai Angel Groven nuorisokeskukselle häneltä kirjeen. Kirjeessä Kimberly kertoi löytäneensä Floridasta uuden rakkaan ja jättävänsä Tommyn. Kimberly myös kirjoitti, että Tommy tulisi olemaan aina hänen hyvä ystävänsä ja hänelle kuin veli. Katherine ja Billy veivät masentuneen Tommyn laskettelulomalle, jotta hän saisi muuta ajateltavaa. Amy Jo Johnsonin nimi nähtiin myös jakson alussa, sillä Kimberlystä näytettiin kuvamateriaalia Tommyn muistellessa menneitä.

### *Power Rangers turbovaihteella*

Kimberly nähtiin myös siviilinä elokuvassa *Power Rangers turbovaihteella*, kun hän palasi Angel Groveen yllättämään rangerit. Hän oli laitesukeltamassa yhdessä Jason Lee Scottin kanssa kunnes ilkeä avaruusmerirosvo Divatox kaappasi heidät. Divatox suunnitteli lahjoittavansa heidät uhrilahjoina tulevalle puolisolleen Maligorelle. Elokuvan loppupuolella Jason ja Kimberly pudotettiin tulivuoreen, jonka seurauksena heistä tuli pahoja. Pahana ollessaan Kimberly hyökkäsi Tommyä ja Katherinea vastaan. Rangerit vapauttivat Lerigotin, joka yhdessä vaimonsa kanssa palautti Kimberlyn ja Jasonin entiselleen. Kun rangerit olivat tuhonneet Maligoren, he ottivat Kimberlyn ja Jasonin Turbo Megazordinsa kyytiin ja lähtivät paluumatkalle kohti Angel Grovea. Elokuvan lopussa Kimberly nähtiin yleisössä seuraamassa kamppailulajiturnausta, johon Tommy, Jason ja Adam osallistuivat.

### Muut esiintymiset

Kimberly on mainittu lyhyesti myös televisiosarjassa *Power Rangers Dino Thunder*.

Lähteet
-------

1. 1 2 3  *Mighty Morphin Power Rangers*: 1. tuotantokausi; "Foul Play in the Sky"
2. ↑  *Mighty Morphin Power Rangers*: 1. tuotantokausi; "Enter... the Lizzinator"
3. ↑  "Amy Jo Johnson Flashpointissa", *IGN*. Luettu 7.11.2012.
4. ↑  Dale, Steve. "From Power Bow to Hip-Hop-Kido", The Baltimore Sun, 1995-03-10. Luettu 7.11.2012.
5. ↑  *Mighty Morphin Power Rangers*: 1. tuotantokausi; "Day of the Dumpster"
6. ↑  *Mighty Morphin Power Rangers*: 1. tuotantokausi; "Switching Places"
7. 1 2 3  *Mighty Morphin Power Rangers*: 1. tuotantokausi; "Power Ranger Punks"
8. ↑  *Mighty Morphin Power Rangers*: 1. tuotantokausi; "A Different Drum"
9. 1 2  *Mighty Morphin Power Rangers*: 1. tuotantokausi; "The Spit Flower"
10. ↑  *Mighty Morphin Power Rangers*: 1. tuotantokausi; "Enter... the Lizzinator"
11. ↑  *Mighty Morphin Power Rangers*: 2. tuotantokausi; "The Song of Guitardo"
12. ↑  *Mighty Morphin Power Rangers*: 1. tuotantokausi; "Teamwork"
13. ↑  *Mighty Morphin Power Rangers*: 1. tuotantokausi; "Big Sister"
14. ↑  *Mighty Morphin Power Rangers*: 2. tuotantokausi; "The Bloom of Doom"
15. ↑  *Mighty Morphin Power Rangers*: 2. tuotantokausi; "When is a Ranger Not a Ranger?"
16. ↑  *Mighty Morphin Power Rangers*: 1. tuotantokausi; "Green with Evil, Part 1"
17. ↑  *Mighty Morphin Power Rangers*: 1. tuotantokausi; "Green with Evil, Part 2"
18. ↑  *Mighty Morphin Power Rangers*: 1. tuotantokausi; "The Green Candle, Part 2"
19. 1 2  *Mighty Morphin Power Rangers*: 1. tuotantokausi; "Calamity Kimberly"
20. ↑  *Mighty Morphin Power Rangers*: 1. tuotantokausi; "Plague of the Mantis"
21. 1 2  *Mighty Morphin Power Rangers*: 3. tuotantokausi; "The Potion Notion"
22. ↑  *Mighty Morphin Power Rangers*: 2. tuotantokausi; "The Mutiny, Part 3"
23. ↑  *Mighty Morphin Power Rangers*: 2. tuotantokausi; "Missing Green"
24. ↑  *Mighty Morphin Power Rangers*: 2. tuotantokausi; "Orchestral Maneuvers in the Park"
25. ↑  *Mighty Morphin Power Rangers*: 2. tuotantokausi; "Beauty and the Beast"
26. ↑  *Mighty Morphin Power Rangers*: 2. tuotantokausi; "White Light, Part 2"
27. ↑  *Mighty Morphin Power Rangers*: 2. tuotantokausi; "Two for One"
28. ↑  *Mighty Morphin Power Rangers*: 3. tuotantokausi; "Stop the Hate Master, Parts 1-2"
29. ↑  *Mighty Morphin Power Rangers*: 2. tuotantokausi; "Forever Friends"
30. ↑  *Mighty Morphin Power Rangers*: 2. tuotantokausi; "Best Man for the Job"
31. ↑  *Mighty Morphin Power Rangers*: 2. tuotantokausi; "Wild West Rangers, Parts 1-2"
32. ↑  *Mighty Morphin Power Rangers*: 3. tuotantokausi; "A Friend in Need, Parts 1-3"
33. ↑  *Mighty Morphin Power Rangers*: 3. tuotantokausi; "Ninja Quest, Parts 1-4"
34. ↑  *Mighty Morphin Power Rangers*: 3. tuotantokausi; "A Brush with Destiny"
35. ↑  *Mighty Morphin Power Rangers*: 3. tuotantokausi; "I'm Dreaming of a White Ranger"
36. ↑  *Mighty Morphin Power Rangers*: 3. tuotantokausi; "A Ranger Catastrophe, Parts 1-2"
37. ↑  *Mighty Morphin Power Rangers*: 3. tuotantokausi; "Changing of the Zords, Parts 1-3"
38. ↑  *Mighty Morphin Power Rangers*: 3. tuotantokausi; "A Different Shade of Pink, Parts 1-3"
39. ↑  *Power Rangers Zeo*: Jaksot 15-17; "There's No Business Like Snow Business, Parts 1-3"
40. ↑  Leydon, Joe. "Turbo: A Power Rangers Movie", Variety, 1997-03-27. Luettu 18.1.2013.
41. ↑  *Power Rangers turbovaihteella*

Aiheesta muualla
----------------

* powerrangers.com (englanniksi)
* Kimberly Hart rangercentral.comissa (englanniksi)

Televisiosarjan Power Rangers hahmot merkitty niiden ensiesiintymisen mukaan

|  |  |
| --- | --- |
|  | **Zordonin aikakausi:** |
| **I** | Jason Lee Scott • Trini Kwan • Billy Cranston • Kimberly Hart • Zack Taylor • Alpha 5 • Tommy Oliver |
| **II** | Rocky DeSantos • Adam Park • Aisha Campbell |
| **III-IV** | Katherine Hillard • Aquitarin Rangerit • Tanya Sloan • Trey of Triforia |
| **V-VI** | Justin Stewart • Carlos Vallerte • Ashley Hammond • Cassie Chan • T. J. Johnson • Phantom Ranger • Andros • Zhane |
|  | **Zordonin jälkeiset kaudet:** |
| **VII-X** | Lost Galaxy Power Rangerit (Magna Defender • Karone) • Lightspeed Rescue Power Rangerit • Time Force Power Rangerit • Wild Force Power Rangerit |
| **XI–XVII** | Ninja Storm Power Rangerit • Dino Thunder Power Rangerit • S.P.D. Power Rangerit (Anubis Cruger) • Mystic Force Power Rangerit (Clare • Leanbow) • Operation Overdrive Power Rangerit • Jungle Fury Power Rangerit • RPM Power Rangerit |
| **XIX-XX** | Samurai Power Rangerit • Megaforce Power Rangerit |
|  | **Muut hahmot:** |
|  | Sivuhahmot • Bulk ja Skull |